SA veroordeel berigte oor slawehandel in Libië | Maroela Media
Suid-Afrika het sy stem by ŉ internasionale gemeenskap gevoeg wat berigte van slawehandel van migrante van Afrika in Libië ten sterkste veroordeel.
“Hierdie onmenslike dade druis in teen die ideale van die Afrika-unie en die relevante Afrika- en internasionale instrumente. Dit sluit die Afrikahandves van menseregte in,” het die departement van internasionale betrekkinge en samewerking Woensdag in ŉ verklaring gesê.
Die verklaring lui verder Suid-Afrika doen ŉ beroep vir die onmiddellike staking van dié onmenslikhede sowel as ander oortredings en mensehandel.
“Suid-Afrika verwelkom die aankondiging van Libiese owerhede om oortreders en dié wat saam met hulle werk te identifiseer en te ondersoek. Ons sien uit na ŉ deursigtige en geloofwaardige ondersoek,” het die departement gesê.
Dié verklaring volg nadat die nuusagentskap CNN onlangs video’s en foto’s van die beweerde ondergrondse slawehandel uitgesaai het. Dié uitsendings het internasionaal opslae gemaak.
Die departement meen om die bevindings van die ondersoek bekend te maak sal die mees omsigtige stap wees wat die Libiese owerhede kan doen.
Die departement het ook die Libiese owerhede aangemoedig om alles in hul mag te doen om die lewensomstandighede van Afrika-migrante in die migrantekampe te verbeter. “Suid-Afrika sal voortgaan met sy werk om mensehandel uit te wis asook internasionale pogings ondersteun om mense wat weerlose mense mishandel aan die pen te laat ry.”
Miskien moet hulle die slagting onder ons blankes ook uitsaai. Wonder of die ANC dit ook sal veroordeel.